ΚΟΙΝΗ ΘΕΣΗ (ΕΚ) ΑΡΙΘ. 47/98 η οποία καθορίστηκε από το Συμβούλιο στις 24 Ιουλίου 1998 για την έκδοση της απόφασης αριθ. . . ./98/ΕΚ του Ευρωπαϊκού Κοινοβουλίου και του Συμβουλίου, της . . ., για τη θέσπιση κοινοτικής δράσης όσον αφορά την εκδήλωση «Πολιτιστική Πρωτεύουσα της Ευρώπης» για το διάστημα 2005 έως 2019 (98/C 285/02)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 128,

την πρόταση της Επιτροπής (1),

τη γνώμη της Επιτροπής των Περιφερειών (2),

Αποφασίζοντας σύμφωνα με τη διαδικασία του άρθρου 189 Β της συνθήκης (3),

Εκτιμώντας:

(1) ότι η Ευρώπη, καθ' όλη τη διάρκεια της ιστορίας της, στάθηκε και παραμένει ένας πόλος καλλιτεχνικής ανάπτυξης που χαρακτηρίζεται από εξαιρετικό πλούτο και μεγάλη ποικιλομορφία και ότι το φαινόμενο της αστικοποίησης έχει διαδραματίσει σημαντικό ρόλο κατά τη διαμόρφωση και την ακτινοβολία των ευρωπαϊκών πολιτισμών 7

(2) ότι το άρθρο 128 της συνθήκης αναθέτει στην Κοινότητα αρμοδιότητες στον πολιτιστικό τομέα 7 ότι, συνεπώς, όλες οι κοινοτικές ενέργειες για την προαγωγή των πολιτιστικών δραστηριοτήτων θα πρέπει να διεξάγονται πάνω σ' αυτή τη νομική βάση, σύμφωνα με τους στόχους και τα μέσα που χορηγεί στην Κοινότητα η συνθήκη 7

(3) ότι οι αρμόδιοι για πολιτιστικά θέματα υπουργοί, που συνήλθαν στα πλαίσια του Συμβουλίου, ενέκριναν στις 13 Ιουνίου 1985 ψήφισμα σχετικά με τις ετήσιες εκδηλώσεις «Ευρωπαϊκή Πολιτιστική Πόλη» (4), με βασικότερο στόχο να «ανοίξουν στο ευρωπαϊκό κοινό ορισμένες πολιτιστικές πλευρές της συγκεκριμένης πόλης, περιοχής ή χώρας», εκδήλωση την οποία ενίσχυσε χρηματοδοτικά η Κοινότητα 7

(4) ότι μελέτη η οποία πραγματοποιήθηκε σχετικά με τα αποτελέσματα των εκδηλώσεων «Ευρωπαϊκή Πολιτιστική Πόλη» κατέδειξε ότι το γεγονός έχει θετικές συνέπειες από άποψη απήχησης στα μέσα μαζικής ενημέρωσης, πολιτιστικής και τουριστικής ανάπτυξης και αναγνώρισης από μέρους των πολιτών της σημασίας της επιλογής της πόλης τους 7

(5) ότι, ωστόσο, η θετική απήχηση δεν παρήγαγε πάντα αποτελέσματα που να διήρκεσαν και μετά τη λήξη του σχεδίου καθεαυτού και ότι, μολονότι αναγνωρίζεται στους υπεύθυνους για τη λήψη αποφάσεων δημόσιους φορείς των επιλεγμένων πόλεων η αρμοδιότητα να αποφασίσουν για το περιεχόμενο του σχεδίου τους, θα πρέπει να τους επιστηθεί η προσοχή στην ανάγκη ένταξης του πολιτιστικού σχεδίου σε μια μεσοπρόθεσμη δυναμική 7

(6) ότι η πρωτοβουλία αυτή είναι σημαντική και για την ενδυνάμωση της τοπικής και περιφερειακής ταυτότητας, αλλά και για την ενίσχυση της ευρωπαϊκής ολοκλήρωσης 7

(7) ότι το Ευρωπαϊκό Κοινοβούλιο, στις συζητήσεις που προηγήθηκαν της γνώμης που εξέδωσε στις 7 Απριλίου 1995 (5) σχετικά με το πρόγραμμα Καλειδοσκόπιο που θεσπίστηκε με την απόφαση αριθ. 719/96/ΕΚ (6), ζήτησε από την Επιτροπή να υποβάλει ειδικό πρόγραμμα για την «Ευρωπαϊκή Πολιτιστική Πόλη» μετά το 2000, με βάση το άρθρο 128 της συνθήκης 7

(8) ότι η σημασία και η απήχηση της εκδήλωσης «Ευρωπαϊκή Πολιτιστική Πόλη» απαιτεί τη δημιουργία συστήματος επιλογής εκ περιτροπής, το οποίο θα εξασφαλίζει ότι μία από τις πόλεις κάθε κράτους μέλους θα επιλέγεται σε τακτά διαστήματα 7 ότι, για να επιτευχθεί προβλεπτό, συνεπές και διαφανές σύστημα εκ περιτροπής, χρειάζεται ενιαία απόφαση, βάσει της οποίας θα αποφασίζεται η σειρά με την οποία θα πραγματοποιούν την εκδήλωση τα κράτη μέλη 7

(9) ότι, λόγω της μεγάλης συμβολικής αξίας που έχει για τα κράτη μέλη, ο ορισμός των Πολιτιστικών Πρωτευουσών της Ευρώπης θα πρέπει να γίνεται από το Συμβούλιο 7

(10) ότι μια κοινοτική πρωτοβουλία για την προαγωγή της «Ευρωπαϊκής Πολιτιστικής Πόλης» πρέπει να ανταποκρίνεται σε καθορισμένους στόχους και να χρησιμοποιεί τους πόρους που προβλέπει η συνθήκη 7

(11) ότι μέχρι τώρα προβλεπόταν μια κοινοτική συνδρομή για την «Ευρωπαϊκή Πολιτιστική Πόλη» και για τον «Ευρωπαϊκό Πολιτιστικό Μήνα» στο πλαίσιο του προγράμματος Καλειδοσκόπιο, το οποίο λήγει το 1998 7

(12) ότι το Συμβούλιο, στις 22 Σεπτεμβρίου 1997, εξέδωσε απόφαση σχετικά με το μέλλον της ευρωπαϊκής πολιτικής δράσης (7) με την οποία ζητείται από την Επιτροπή, βάσει του άρθρου 152 της συνθήκης, να υποβάλει προτάσεις για τη θέσπιση ενιαίου προγράμματος για τον πολιτισμό, πριν από τον Μάιο του 1998, στο οποίο θα ενσωματωθεί μια δράση με τον τίτλο «Πολιτιστική Πρωτεύουσα της Ευρώπης», συμπεριλαμβανομένης και της χρηματοδότητσής της 7

(13) ότι η Επιτροπή υπέβαλε στο Ευρωπαϊκό Κοινοβούλιο και το Συμβούλιο ανακοίνωση σχετικά με το πρώτο πρόγραμμα-πλαίσιο της Ευρωπαϊκής Κοινότητας υπέρ του πολιτισμού, στην οποία περιλαμβάνεται πρόταση απόφασης για τη θέσπιση ενιαίου μέσου χρηματοδότησης και προγραμματισμού της πολιτιστικής συνεργασίας,

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Με την παρούσα πράξη θεσπίζεται κοινοτική δράση με τίτλο «Πολιτιστική Πρωτεύουσα της Ευρώπης». Στόχος της είναι να προβάλει τον πλούτο, την ποικιλομορφία και τα κοινά χαρακτηριστικά των ευρωπαϊκών πολιτισμών και να συμβάλει στη βελτίωση της αμοιβαίας γνωριμίας μεταξύ των ευρωπαίων πολιτών.

Άρθρο 2

Κάθε κράτος μέλος μπορεί να προτείνει την υποψηφιότητα μιας πόλης ως Πολιτιστικής Πρωτεύουσας της Ευρώπης, εκ περιτροπής, όπως ορίζεται στο παράρτημα Ι. Η υποψηφιότητα αυτή κοινοποιείται στο Ευρωπαϊκό Κοινοβούλιο, το Συμβούλιο, την Ευρωπαϊκή Επιτροπή και την Επιτροπή των Περιφερειών, το αργότερο τέσσερα έτη πριν από την έναρξη της εκδήλωσης.

Με την επιφύλαξη τυχόν αλλαγής της χρονολογικής σειράς που προβλέπεται στο παράρτημα Ι, κατόπιν αμοιβαίας συμφωνίας μεταξύ των ενδιαφερομένων κρατών μελών, το Συμβούλιο, ύστερα από σύσταση της Επιτροπής, ορίζει επισήμως κάθε πόλη ως Πολιτιστική Πρωτεύουσα της Ευρώπης για το έτος για το οποίο έχει προταθεί η υποψηφιότητά της.

Άρθρο 3

Οι ευρωπαϊκές τρίτες χώρες μπορούν να λαμβάνουν μέρος στη δράση αυτή. Οιαδήποτε από τις χώρες αυτές μπορεί να προτείνει την υποψηφιότητα μιας πόλης ως Πολιτιστικής Πρωτεύουσας της Ευρώπης και θα πρέπει να κοινοποιήσει την πρότασή της στο Ευρωπαϊκό Κοινοβούλιο, το Συμβούλιο, την Ευρωπαϊκή Επιτροπή και την Επιτροπή των Περιφερειών. Το Συμβούλιο, αποφασίζοντας ομοφώνως βάσει συστάσεως της Επιτροπής, ορίζει επισήμως μία από αυτές τις προταθείσες πόλεις ως Πολιτιστική Πρωτεύουσα της Ευρώπης για κάθε έτος, λαμβάνοντας υπόψη ότι είναι επιθυμητή μια περίοδος προετοιμασίας τεσσάρων ετών.

Άρθρο 4

Κάθε ορισθείσα πόλη θα πρέπει να καταρτίζει πρόγραμμα πολιτιστικών εκδηλώσεων, προβάλλοντας την πολιτιστική ιδιομορφία και κληρονομιά της, καθώς και τη θέση της στην κοινή πολιτιστική κληρονομία, και εντάσσοντας στις εκδηλώσεις πολιτιστικούς φορείς άλλων ευρωπαϊκών χωρών, προκειμένου να καθιερωθεί διαρκής συνεργασία. Καταρχήν, το πρόγραμμα αυτό θα πρέπει να διαρκεί ένα έτος αλλά, κατ' εξαίρεσιν, οι ορισθείσες πόλεις έχουν τη δυνατότητα να επιλέξουν και μικρότερο χρονικό διάστημα. Οι πόλεις μπορούν, εφόσον θέλουν, να περιλάβουν και τη γύρω περιοχή στο πρόγραμμά τους. Θα πρέπει να υπάρχει σύνδεσμος μεταξύ των προγραμμάτων των πόλεων που έχουν ορισθεί το ίδιο έτος.

Άρθρο 5

Προκειμένου να διατηρηθεί η πολιτιστική αξία της δράσης:

- ο κατάλογος στον οποίο περιέχεται ο προγραμματισμός και τα κριτήρια αξιολόγησης του παραρτήματος ΙΙ, θα πρέπει να ληφθεί υπόψη, στο μέγιστο δυνατό βαθμό, από τις πόλεις κατά την κατάρτιση των προγραμμάτων τους,

- οι ορισθείσες πόλεις θα πρέπει να υποβάλουν σχέδιο του προγράμματός τους, τουλάχιστον έξι μήνες πριν από την έναρξη της εκδήλωσης, στο Ευρωπαϊκό Κοινοβούλιο, το Συμβούλιο και την Επιτροπή των Περιφερειών,

- τα προαναφερόμενα στην πρώτη περίπτωση κριτήρια θα πρέπει επίσης να λαμβάνονται υπόψη και από την Επιτροπή όταν αξιολογεί τα πρόγραμμα της κάθε πόλης.

Η Επιτροπή συγκροτεί μια επιτροπή προσανατολισμού με γνωστές προσωπικότητες των πολιτιστικών κύκλων. Δύο από τα μέλη της επιτροπής διορίζονται από το Ευρωπαϊκό Κοινοβούλιο, δύο από το Συμβούλιο, δύο από την Επιτροπή και ένα από την Επιτροπή των Περιφερειών. Η επιτροπή παρέχει συμβουλές στην Επιτροπή για την εφαρμογή της απόφασης. Εάν το ζητήσουν τα κράτη μέλη ή οι ενδιαφερόμενες τρίτες χώρες, η επιτροπή μπορεί να τους παράσχει συμβουλές για την επιλογή μιας πόλης ως υποψήφιας.

Άρθρο 6

Η Επιτροπή καταρτίζει ετησίως έκθεση για την αξιολόγηση των αποτελεσμάτων των εκδηλώσεων του προηγουμένου έτους, στην οποία περιλαμβάνεται ανάλυση εκ μέρους των διοργανωτών. Η έκθεση αυτή υποβάλλεται στο Ευρωπαϊκό Κοινοβούλιο, το Συμβούλιο και την Επιτροπή των Περιφερειών. Η Επιτροπή μπορεί επίσης να διατυπώνει προτάσεις αναθεώρησης της παρούσας απόφασης τις οποίες κρίνει αναγκαίες για την ομαλή εφαρμογή της δράσης αυτής.

. . .

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 362 της 28.11.1997, σ. 12.

(2) ΕΕ C 180 της 11.6.1998, σ. 70.

(3) Γνώμη του Ευρωπαϊκού Κοινοβουλίου της 30ής Απριλίου 1998 (ΕΕ C 152 της 18.5.1998, σ. 58), κοινή θέση του Συμβουλίου της 24ης Ιουλίου 1998 και απόφαση του Ευρωπαϊκού Κοινοβουλίου της . . . (δεν δημοσιεύθηκε ακόμα στην Επίσημη Εφημερίδα).

(4) ΕΕ C 153 της 22.6.1985, σ. 2.

(5) ΕΕ C 109 της 1.5.1995, σ. 281.

(6) Απόφαση αριθ. 719/96/ΕΚ του Ευρωπαϊκού Κοινοβουλίου και του Συμβουλίου, της 29ης Μαρτίου 1996, για τη θέσπιση προγράμματος στήριξης των καλλιτεχνικών και πολιτιστικών δραστηριοτήτων με ευρωπαϊκή διάσταση (Καλειδοσκόπιο) (ΕΕ L 99 της 20.4.1996, σ. 20).

(7) ΕΕ C 305 της 7.10.1997, σ. 1.

ΠΑΡΑΡΤΗΜΑ Ι

>ΘΕΣΗ ΠΗΝΑΚΑ>

ΠΑΡΑΡΤΗΜΑ ΙΙ

ΚΑΤΑΛΟΓΟΣ ΣΤΟΝ ΟΠΟΙΟ ΠΕΡΙΕΧΕΤΑΙ Ο ΠΡΟΓΡΑΜΜΑΤΙΣΜΟΣ ΚΑΙ ΤΑ ΚΡΙΤΗΡΙΑ ΑΞΙΟΛΟΓΗΣΗΣ

Τα προγράμματα των ορισθεισών πόλεων θα μπορούσαν να περιλαμβάνουν:

- προώθηση των κοινών καλλιτεχνικών ρευμάτων κατά τη διαμόρφωση των οποίων η πόλη έχει διαδραματίσει ιδιαίτερο ρόλο,

- διοργάνωση καλλιτεχνικών εκδηλώσεων (μουσική, χορός, θέατρο, εικαστικές τέχνες, κινηματογράφος κλπ.) και βελτίωση της προβολής και διαχείρισης των τεχνών,

- προώθηση της γνώσης του ευρωπαϊκού κοινού σχετικά με τις προσωπικότητες και τα γεγονότα που σημάδεψαν την ιστορία και την πολιτιστική ταυτότητα της πόλης,

- διοργάνωση ειδικών Δραστηριοτήτων για την ενθάρρυνση της καλλιτεχνικής καινοτομίας και τη δημιουργία νέων μορφών πολιτιστικής δράσης και διαλόγου,

- ανάληψη πρωτοβουλιών για τη μεγαλύτερη πρόσβαση και ευαισθητοποίηση σε θέματα σταθερής και κινητής καλλιτεχνικής κληρονομίας, καθώς και καλλιτεχνικών δημιουργιών που χαρακτηρίζουν την πόλη,

- οργάνωση ειδικών πολιτιστικών σχεδίων για τη διευκόλυνση της πρόσβασης των νέων στον πολιτισμό,

- οργάνωση ειδικών πολιτιστικών σχεδίων για την ενίσχυση της κοινωνικής συνοχής,

- διάδοση στο ευρύτερο κοινό των προγραμματισμένων ενεργειών, ιδίως με τα πολυμέσα και τα οπτικοακουστικά μέσα, καθώς και μια πολυγλωσσική προσέγγιση,

- συμβολή στην ανάπτυξη της οικονομικής δραστηριότητας, κυρίως της απασχόλησης και του τουρισμού.

- ανάγκη ανάπτυξης ενός ποιοτικού και καινοτόμου πολιτιστικού τουρισμού, λαμβανομένης δεόντως υπόψη της σημασίας που έχει εδώ η βιώσιμη διαχείριση της πολιτιστικής κληρονομιάς και η εναρμόνιση των προσδοκιών των επισκεπτών με τις προσδοκίες του τοπικού πληθυσμού,

- οργάνωση σχεδίων για την ενθάρρυνση της ανάπτυξης δεσμών μεταξύ της αρχιτεκτονικής κληρονομιάς και των νέων στρατηγικών ανάπτυξης του αστικού χώρου,

- ανάληψη κοινών πρωτοβουλιών για την προώθηση του πολιτιστικού διαλόγου μεταξύ της Ευρώπης και του υπόλοιπου κόσμου.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

Ι. ΕΙΣΑΓΩΓΗ

1. Στις 31 Οκτωβρίου 1997, η Επιτροπή υπέβαλε στο Συμβούλιο πρόταση απόφασης του Ευρωπαϊκού Κοινοβουλίου και του Συμβουλίου για τη θέσπιση κοινοτικής πρωτοβουλίας υπέρ της εκδήλωσης «Πολιτιστική Πρωτεύουσα της Ευρώπης».

2. Η Επιτροπή των Περιφερειών έδωσε τη γνώμη της στις 13 Μαρτίου 1998.

3. Το Ευρωπαϊκό Κοινοβούλιο έδωσε τη γνώμη του στις 29 Απριλίου 1998.

4. Στις 28 Μαΐου 1998, η Επιτροπή υπέβαλε τροποποιημένη πρόταση.

5. Στις 24 Ιουλίου 1998, το Συμβούλιο καθόρισε την κοινή θέση του σύμφωνα με το άρθρο 189 Β της συνθήκης ΕΚ.

ΙΙ. ΣΤΟΧΟΣ ΤΗΣ ΠΡΟΤΑΣΗΣ

Η πρόταση αφορά την εφαρμογή, σε κοινοτικό επίπεδο, μιας πρωτοβουλίας η οποία αποσκοπεί στην υποστήριξη μιάς μεγάλης ετήσιας εκδήλωσης -«Πολιτιστική Πρωτεύουσα της Ευρώπης»- στόχος της οποίας είναι η αξιοποίηση του πολιτιστικού πλούτου και πολυμορφίας των ευρωπαϊκών πόλεων, προβάλλοντας την κοινή πολιτιστική τους κληρονομιά και τη ζωτικότητα της πολιτιστικής δημιουργίας.

1. Γενικές παρατηρήσεις

Στην κοινή του θέση, το Συμβούλιο, μολονότι ενέκρινε τον στόχο της πρότασης της Επιτροπής, επέφερε πολλές τροποποιήσεις τις οποίες θεώρησε σκόπιμες.

2. Επιμέρους παρατηρήσεις

2.1. Τροποποιήσεις της πρότασης της Επιτροπής από μέρους του Συμβουλίου

2.1.1. Περίοδος αναφοράς της απόφασης και σύστημα επιλογής των πόλεων

Το Συμβούλιο εξέτασε πρώτα το ζήτημα της επιλογής της Πολιτιστικής Πρωτεύουσας της Ευρώπης του 2001, έτος για το οποίο υπήρχαν επτά υποψήφιες πόλεις (1), ενώ είχαν υποβληθεί άλλες υποψηφιότητες για τα έτη 2002, 2003 και 2004 (2).

Ενώπιον της δύσκολης αυτής κατάστασης, το Συμβούλιο προέβη σε διπλό διάβημα. Καταρχάς, μέσω διακυβερνητικής απόφασης (των εκπροσώπων των κυβερνήσεων των κρατών μελών των συνερχομένων στα πλαίσια του Συμβουλίου), ανακήρυξε τις Πολιτιστικές Πρωτεύουσες της Ευρώπης για τα έτη 2001 έως και 2004 (3).

Παράλληλα, εκλήθησαν οι υποψήφιες μη κοινοτικές χώρες να διοργανώσουν τον Ευρωπαϊκό Πολιτιστικό Μήνα (4). Κατ' αυτόν τον τρόπο επιλύθηκε το ακανθώδες πρόβλημα της υποβολής υποψηφιότητας δεκατριών πόλεων -πολλές από τις οποίες είχαν ήδη καταβάλει μεγάλες προσπάθεις προετοιμασίας- για τα έτη 2001-2004, κατανέμοντας δέκα από τις πόλεις αυτές στα τέσσερα αυτά έτη.

Αφετέρου, το Συμβούλιο, προκειμένου να αποφύγει τις δυσκολίες ενός συστήματος επιλογής βάσει ομοφωνίας (δυσκολίες που είχαν ήδη επισημανθεί το 1995 κατά την ανακήρυξη των Πολιτιστικών Πρωτευουσών της Ευρώπης του 2000 και που, στη συνέχεια, είχαν σταθεί εμπόδιο στην εξεύρεση λύσης για το 2001) θέσπισε ένα σύστημα βάσει του οποίου η επιλογή γίνεται αυτομάτως, εκ περιτροπής, μεταξύ των κρατών μελών, σύμφωνα με την απόφαση του Συμβουλίου της 1ης Ιανουαρίου 1995 (για τον καθορισμό της σειράς με την οποία ασκείται η προεδρία του Συμβουλίου) και δυνάμει του οποίου, κατά την περίοδο 2005-2019, η υποψηφιότητα μιας πόλης υποβάλλεται κάθε χρόνο από διαφορετικό κράτος μέλος.

Κατ' αυτόν τον τρόπο, το Συμβούλιο τροποποιεί, αφενός, την περίοδο αναφοράς της απόφασης σε σχέση με την πρόταση της Επιτροπής -η οποία προβλέπει την έναρξη της κοινοτικής δράσης το 2002- και αντικαθιστά, αφετέρου, τον προτεινόμενο μηχανισμό λήψης αποφάσεων με ένα ουδέτερο σύστημα περιτροπής, το οποίο αποσκοπεί στην αποφυγή των αδιεξόδων που οφείλονται στην απαίτηση ομοφωνίας. Με το σύστημα αυτό, η από μέρους του Συμβουλίου επίσημη ανακήρυξη των προτεινομένων πόλεων θα αποφασίζεται, κατόπιν συστάσεως της Επιτροπής, με απλή, πλειοψηφία, αφού οι υποψηφιότητες υποβληθούν στο Ευρωπαϊκό Κοινοβούλιο, το Συμβούλιο, την Επιτροπή και την Επιτροπή των Περιφερειών, το αργότερο τέσσερα έτη πριν την έναρξη της εκδήλωσης.

Τέλος, σημειώνεται ότι τα κράτη μέλη μπορούν, κοινή συναινέσει, να αλλάξουν τη χρονολογική σειρά και ότι έχει ήδη συμφωνηθεί μία τέτοια ανταλλαγή μεταξύ των Κάτω Χωρών και της Ελλάδας.

2.1.2. Τρίτες χώρες

Προβλέπεται η συμμετοχή τρίτων ευρωπαϊκών χωρών στην εκδήλωση χωρίς τους προσδιορισμούς που περιέχονται στο άρθρο 4 της πρότασης της Επιτροπής (χώρες ΕΟΧ, ΧΚΑΕ, Κύπρος, τρίτες ευρωπαϊκές χώρες που έχουν συνάψει με τη Κοινότητα συμφωνίες συνεργασίας οι οποίες περιλαμβάνουν πολιτιστική ρήτρα).

Οι τρίτες ευρωπαϊκές χώρες δύνανται να προτείνουν την υποψηφιότητα μιας πόλης στην εκδήλωση και οφείλουν να ειδοποιούν το Ευρωπαϊκό Κοινοβούλιο, το Συμβούλιο, την Επιτροπή και την Επιτροπή των Περιφερείων. Το Συμβούλιο, αποφασίζοντας ομόφωνα κατόπιν συστάσεως της Επιτροπής, ανακηρύσσει επίσημα μία από τις πόλεις αυτές για κάθε έτος, έχοντας πάντα υπόψη του ότι είναι αναγκαία μία περίοδος προετοιμασίας τεσσάρων ετών.

2.1.3. Αριθμός των πόλεων που ανακηρύσσονται κάθε χρόνο

Δυνάμει των διατάξεων που εκτίθενται ανωτέρω, το Συμβούλιο προέβλεψε, στην κοινή θέση του, τη συμμετοχή δύο πόλεων κάθε χρόνο στην εκδήλωση (μία πόλη κράτους μέλους και μία τρίτης ευρωπαϊκής χώρας).

2.1.4. Ονομασία της εκδήλωσης

Το Συμβούλιο, λαμβάνοντας υπόψη την πρακτική που εφαρμόζεται σε πολλά κράτη μέλη, μετονόμασε την εκδήλωση από πολιτιστική «Πόλη» σε πολιτιστική «Πρωτεύουσα» της Ευρώπης.

2.1.5. Διάρκεια της εκδήλωσης

Προκειμένου να ληφθεί υπόψη η ενδεχόμενη επιθυμία ορισμένων πόλεων, το Συμβούλιο εισήγαγε τη δυνατότητα παρέκκλισης όσον αφορά τη διάρκεια της εκδήλωσης, η οποία είναι καταρχήν ενός έτους, αλλά που, κατ' εξαίρεσιν, θα μπορούσε να είναι βραχύτερη, εάν το προτιμούν οι ανακηρυχθείσες πόλεις.

2.1.6. Δυνατότητα συμμετοχής της περιοχής στην οποία περιλαμβάνεται η ανακηρυχθείσα πόλη

Το Συμβούλιο προέβλεψε ότι οι ανακηρυχθείσες πόλεις έχουν δυνατότητα να ανοίξουν το πρόγραμμά τους στη συμμετοχή της ευρύτερης περιοχής τους.

2.1.7. Επιτροπή προσανατολισμού

Η κοινή θέση του Συμβουλίου προβλέπει ότι η Ευρωπαϊκή Επιτροπή θα συγκροτήσει επιτροπή προσανατολισμού αποτελούμενη από γνωστές προσωπικότητες του πολιτιστικού χώρου προκειμένου να τη συμβουλεύει κατά την εφαρμογή της παρούσας απόφασης. Προβλέπεται ότι, κατόπιν αιτήματος των κρατών μελών ή των ενδιαφερομένων ευρωπαϊκών τρίτων χωρών, η εν λόγω επιτροπή θα μπορεί να τους παρέχει τις συμβουλές της όσον αφορά την επιλογή της πόλης της οποίας θα υποβάλουν την υποψηφιότητα. Δύο μέλη της επιτροπής αυτής θα διορίζονται από το Ευρωπαϊκό Κοινοβούλιο, δύο από το Συμβούλιο, δύο από την Επιτροπή και ένα από την Επιτροπή των Περιφερειών.

2.2. Τροπολογίες του Ευρωπαϊκού Κοινοβουλίου

2.2.1. Τροπολογίες του Ευρωπαϊκού Κοινοβουλίου τις οποίες ενέκρινε η Επιτροπή

Η Επιτροπή περιέλαβε, εν μέρει ή με κάποια αναδιατύπωση, οκτώ από τις 14 τροπολογίες του Ευρωπαϊκού Κοινοβουλίου. Οι τροπολογιές αυτές είναι οι ακόλουθες: 1, 2, 3, 4, 5, 6, 9 (εν μέρει), 11.

2.2.2. Τροπολογίες του Ευρωπαϊκού Κοινοβουλίου τις οποίες ενέκρινε το Συμβούλιο

Το Συμβούλιο δέχθηκε, αυτολεξεί, εν μέρει ή κατά το πνεύμα, τέσσερις από τις τροπολογίες του Ευρωπαϊκού Κοινοβουλίου τις οποίες είχε εγκρίνει η Επιτροπή. Οι τροπολογίες αυτές είναι οι ακόλουθες: 1, 2, 3, 6.

2.2.3. Τροπολογίες του Ευρωπαϊκού Κοινοβουλίου που δεν εγκρίθηκαν από το Συμβούλιο

Τροπολογία 4

Επιπτώσεις της εκδήλωσης: σημασία για τις πόλεις μεσαίου μεγέθους

Το Συμβούλιο εκτιμά ότι η ειδική μνεία της σημασίας που θα έχει η εκδήλωση για τις πόλεις μεσαίου μεγέθους ενδέχεται να δημιουργήσει ασάφεια, δεδομένου ότι ο ορισμός της «πόλης μεσαίου μεγέθους» δεν φαίνεται να είναι ούτε εύκολος ούτε ενιαίος.

Τροπολογίες 5, 11 (2ο μέρος) και 12 (1ο μέρος)

Κριτήρια επιλεξιμότητας του σχεδίου

Το Συμβούλιο δεν ενέκρινε τις τροπολογίες 5 και 11 (2ο μέρος), μολονότι εκτιμά ότι ο κατάλογος των κριτηρίων προγραμματισμού και αξιολόγησης, ο οποίος περιέχεται στο παράρτημα ΙΙ της κοινής του θέσης, ανταποκρίνεται συνολικά στις απαιτήσεις που εξέφρασε το Κοινοβούλιο με τις τροπολογίες του.

Επίσης, το Συμβούλιο δεν ενέκρινε την τροπολογία 12 (1ο μέρος) καθ' όσον εκτιμά ότι η λύση όσον αφορά τις τρίτες ευρωπαϊκές χώρες, η οποία προβλέπεται στο άρθρο 3 της κοινής του θέσης, χωρίς να θίγει τις δεσμεύσεις που έχει ήδη αναλάβει η Κοινότητα με τις χώρες αυτές, τους προσφέρει περισσότερες δυνατότητες συμμετοχής.

Τροπολογίες 7 και 14

Χρηματοδότηση της εκδήλωσης

Το Συμβούλιο είναι της γνώμης ότι οιαδήποτε αναφορά στη χρηματοδότηση της εκδήλωσης είναι πρόωρη, δεδομένου ότι αυτή πρόκειται να αποτελέσει αναπόσπαστο τμήμα του προγράμματος-πλαισίου της Ευρωπαϊκής Κοινότητας για τον πολιτιστικό τομέα, το οποίο μόλις υπέβαλε η Επιτροπή στο Ευρωπαϊκό Κοινοβούλιο και το Συμβούλιο.

Τροπολογίες 9, 11 (1ο μέρος) και 12 (2ο μέρος)

Υποβολή των φακέλων υποψηφιότητας από μέρους των πόλεων

Το Συμβούλιο εκτιμά ότι η υποστήριξη από μέρους των αρμοδίων κρατών είναι απαραίτητη προϋπόθεση της επιτυχίας της εκδήλωσης, και θέλησε να αποφύγει τις υποψηφιότητες οι οποίες, χωρίς να έχουν πραγματικές πιθανότητες να επιλεγούν, ενδέχεται να κοστίσουν ακριβά στις πόλεις που τις υποβάλλουν και να προκαλέσουν απογοητεύσεις.

Τροπολογίες 9 και 10

Διαδικασία επιλογής των υποψηφιοτήτων

Το Συμβούλιο, όπως διευκρινίζεται στο σημείο 2.1.1, επέλεξε έναν μηχανισμό βασιζόμενο στην αυτόματη περιτροπή, ούτως ώστε να αποφεύγονται οι δυσκολίες της ομόφωνης επιλογής. Προέβλεψε ωστόσο, στην κοινή του θέση, τη σύσταση επιτροπής προσανατολισμού, αποτελούμενης από επτά μέλη (δύο διοριζόμενα από το Ευρωπαϊκό Κοινοβούλιο, δύο από το Συμβούλιο, δύο από την Επιτροπή και ένα από την Επιτροπή των Περιφερειών), η οποία θα συμβουλεύει την Ευρωπαϊκή Επιτροπή κατά την εφαρμογή της απόφασης και τα κράτη μέλη και τις λοιπές ενδιαφερόμενες χώρες κατά την επιλογή της πόλης της οποίας θα υποβάλουν την υποψηφιότητα.

Το Συμβούλιο δεν ενέκρινε, συνεπώς, τις τροπολογίες 9 και 10 του Ευρωπαϊκού Κοινοβουλίου όσον αφορά τη λειτουργία της επιτροπής η οποία προβλέπεται στην πρόταση της Επιτροπής, ούτε τη μέθοδο επιλογής της πόλης (ομοφωνία συν διαδικασία 189 Β για κάθε εξεταζόμενο έτος), δεδομένου ότι η εν λόγω επιτροπή καθώς και η ετήσια επιλογή, όπως προβλέπονται στην πρόταση, δεν περιλαμβάνονται πλέον στην κοινή θέση.

Τροπολογία 13

Ευρωπαϊκός πολιτιστικός μήνας

Το Συμβούλιο δεν ενέκρινε την τροπολογία αυτή. Μετά το διακυβερνητικό στάδιο της εκδήλωσης, κατά τη διάρκεια του οποίου ανετέθη η διοργάνωση του «ευρωπαϊκού πολιτιστικού μήνα» σε πολλές πόλες τρίτων ευρωπαϊκών χωρών, το Συμβούλιο εκτιμά ότι, στο πλαίσιο της παρούσας απόφασης για τη θέσπιση κοινοτικής δράσης υπέρ της εκδήλωσης, θα πρέπει να προβλέπεται ο ίδιος τύπος δράσης για όλους τους συμμετέχοντες.

Το Συμβούλιο προέβλεψε ωστόσο, στο άρθρο 4 της κοινής του θέσης, ότι οι ανακηρυχθείσες πόλεις θα μπορούσαν, κατ' εξαίρεσιν, να επιλέγουν διάρκεια προγράμματος κάτω του έτους. Κατ' αυτόν τον τρόπο, οι πόλεις θα χαίρουν ορισμένης ευελιξίας κατά τη διοργάνωση της εκδήλωσης.

(1) Πρόκειται για τη Βασιλεία, τη Γένοβα, τη Λίλλη, το Πόρτο, τη Ρίγα, το Ρότερνταμ και τη Βαλένσια.

(2) Πρόκειται για τη Μπρίζ και τη Σαλαμάνκα (2002), το Γκράτς, τη Γρανάδα και την Πετρούπολη (2003), τη Βαρκελώνη (2004).

(3) Συγκεκριμένα: για το 2001 - Ρότερνταμ και Πόρτο, για το 2002 - Μπρίζ και Σαλαμάνκα, για το 2003 - Γκράτς, για το 2004 - Γένοβα και Λίλλη.

(4) Ρίγα και Βασιλεία το 2001 και Πετρούπολη το 2003.